**VLK A KOZLIATKA**

Postavy : Vrany, mama koza, kozliatka, vlk, kováč.

**Vrany:** Malý domček, malé vrátka o tom rozprávočka krátka. V domčeku si žije koza Róza a veselé kozliatka. Je ich veľa?

**2. Vrana:** Krá-krá-krá, riecť sa nedá, ale mečia ako črieda. V tmavej hore vlk si žije, hladný na mesiačik vyje. Keby mali rozum kozy, vedeli by, čo im hrozí... krá-krá-krá!

**Mama koza:** Kozliatka, nachoďte mi za vrátka, prídem večer, nebite sa, zlý vlk by vás počul z lesa...

**1. Vrana:** Krá-krá-krá, ešte je len na priedomí, už sa bijú len tak hrmí!

**Kozliatka:** Sienko mne, tebe nie, sienko mne, tebe nie!!!

**Vlk:** Úúúúúúúú! Otvárajte vrátka, vy hlúpe kozliatka. To som ja, vaša mamička, nesiem vám na rožkoch sienka, vo vemienku mliečička...

**Kozliatka:** Ty, že si naša mamička? Kdeže! Naša mamička išla do mesta priniesť mliečka, sienka. Ty si vlk a ešte poriadny tĺk, ba aj luhár k tomu, choď preč od nášho domu!

**Vlk:** Vy kozy rohaté, vy kozy odraté! (*Odvráti sa a hundre.*) Pôjdem ku kováčovi, ten mi ukuje hlas na tenko. Úúúúúúúú budem mať hlások ako vretienko. Rózine kozy oklamem, a potom ich zjem. Hééééj, kováč, ukuj mi hlások na tenko!

**Kováč:** Kujem, kujem hlas na tenko, bude hlások jak vretienko. Vlk, načo ti bude taká zmena hlasu?

**Vlk:** Nevieš o tom kováč? Prijali ma do rozhlasu.

**Kozliatka:** Kozičky sme veselé, veselé a rady sa hrajeme, hrajeme...

**Vlk:** Klopi – klopi na vrátka, otvárajte zvieratká!

**Kozliatka:** Kto je?

**Vlk:** To som ja, kozliatka moje. Vaša mamička prišla, sienka priniesla.

**Kozliatka:** Ty nie si naša mamička, naša mamička tak neklope.

**Vlk:** A ako?

**Kozliatka:** Nohou nekope, pekne rožkom, klop-klop-klop!

**Vlk:** Klop a buch, buch a klop!

**Kozliatka:** Popletené to všetko máš. Vieš čo, najprv sa nám v okne ukáž. Či máš rožky, bielu bradu...

**Vlk:** (*Zahundre pre seba.*) Mám len brucho plné hladu.

**Kozliatka:** My ti veru neotvoríme, ani sa ťa nebojíme. Nie si naša mamička! Vieš čo? Choď ty oplan, luhár starý tam, kde sa vlkom lepšie darí!

**Vlk:** No počkajte! Vrátim sa ja k vám a tie dubové hlavy vám povykrúcam ! (*Odíde ku kováčovi.*) Hééééééj, kováč, kováč, ukuj mi ten hlas na tenko.

**Kováč:** Kujem, kujem hlas na tenko, bude hlások jak vretienko.

**Vlk:** Úúúúúúúú, ďakujem ti, kováč, za ten tenký hlas, už ho mám taký ako koza Róza. O chvíľu, veselé kozliatka bude po vás! Aby to čert vzal, keby som vás teraz nedostal! (*Priblíži sa k chalúpke.*) Kozliatka moje, otvorte dvierka, prišla vaša mamička, priniesla vám na rožkoch sienka, vo vemene mliečička.

**Kozliatka:** Mamička k nám prišla, veľmi sa tešíme, tak jej otvoríme!

**Vlk:** (*Skočí do domčeka.*)

**Vrany:** Krá-krá-krá, zle je! V domčeku sa čosi čudné deje! Krá-krá-krá...

**Mama koza:** Kozičky moje, detičky moje, to som ja vaša mamička, priniesla som vám sienka, mliečka, kdeže ste? (*Zbadá vlka.*) Pozrite sa, starý vlk, ten pažravý tĺk. Chrápe ako v lese píla, osudná to bola chvíľa, kozliatka ma sklamali, vôbec ma nepočúvali. Prázdny je môj dom, ako ich len dostať z vlka von? Aha! Už to mám, rožkami ho popichám, brucho mu trochu rozpáram a svoje kozliatka po jednom vytiahnem.

**Kozliatka:** Poďme k mamičke!!!

**Mama koza:** Detičky moje, kozičky moje, teraz vlka potrestáme, do brucha mu tehly dáme! Už nebude viacej strašiť a v domčeku kozičky plašiť.

**Vlk:** Smädný som, pil by som, to ma v bruchu tlačia hlúpe kozy, koza Róza tá ma zvozí...

**Mama koza:** Tu som vĺčko, nie sme sami, prišla som aj s kozliatkami. Dobre som ťa potrestala, v bruchu tehly máš a odteraz už každému asi pokoj dáš!

**Vrany:** Krá-krá-krá, vlk si, tĺk si!

**Kozliatka:** Kozičky sme veselé, veselé a rady sa hrajeme, hrajeme... (*melódia: My sme sestry veselé.*)